UREKA ตั้งเป้ารายได้รวมปีนี้ที่ 770 ลบ.โตกว่า 100% จากปีก่อน
UREKA ตั้งเป้ารายได้รวมปีนี้ที่ 770 ลบ.โตกว่า 100% จากปีก่อน ส่วนความคืบหน้าสาขาที่เวียดนาม ขณะนี้อยู่ระหว่างจดจัดตั้งบริษัท โดยคาดว่าจะสามารถเปิดให้บริการได้ในช่วงครึ่งปีหลังนี้ 
14 พ.ค. 2558

นายนรากร ราชพลสิทธิ์ ประธานเจ้าหน้าที่บริหาร บริษัท ยูเรกา ดีไซน์ จำกัด (มหาชน) หรือ UREKA เปิดเผยว่า ที่ประชุมคณะกรรมการบริษัทฯ มีมติให้จัดตั้งบริษัทย่อย 1 บริษัท คือ “บริษัท ยูเรกา อะโกรแมชชีนเนอรี่ จำกัด” เพื่อดำเนินธุรกิจออกแบบและผลิตเครื่องจักรกลการเกษตรและอุปกรณ์เครื่องมือเครื่องใช้
โดยมีวัตถุประสงค์ในการจัดตั้งบริษัทฯย่อยดังกล่าว เพื่อขยายไลน์ธุรกิจ กระจายฐานรายได้ และลดความเสี่ยงจากอุตสาหกรรมยานยนต์ ซึ่งเป็นไปตามแผนงานที่วางไว้ โดยตั้งเป้ารายได้จากกลุ่มการเกษตรในปีนี้ไว้ที่ 10 ล้านบาท
ทั้งนี้ บริษัทตั้งเป้าหมายรายได้รวมในปีนี้ไว้ที่ 770 ล้านบาท หรือเติบโตกว่า 100%  จากปีก่อนที่มีรายได้รวม 310.19 ล้านบาท  โดยกลยุทธ์การดำเนินธุรกิจในปีนี้จะมุ่งเน้นขยายฐานลูกค้ากลุ่มอุตสาหกรรมยานยนต์ทั้งในและต่างประเทศ พร้อมขยายไลน์สู่กลุ่มการเกษตรเพิ่มขึ้น
ส่วนความคืบหน้าสาขาที่เวียดนาม ขณะนี้อยู่ระหว่างจดจัดตั้งบริษัท โดยคาดว่าจะสามารถเปิดให้บริการได้ในช่วงครึ่งปีหลังนี้ ซึ่งก็จะช่วยเพิ่มฐานรายได้เพิ่มขึ้น ทั้งนี้ บริษัทฯตั้งเป้าสัดส่วนรายได้จากต่างประเทศในปีนี้จะเพิ่มเป็น 25% จากปัจจุบันที่มีสัดส่วน 10%
 